text: Patruljevogn påkørt af tyve
  11 august 2012 kl. 06.58
  Fredag nat forsøgte biltyve at køre en patruljevogn i grøften, efter de blev afbrudt i et forsøg på at stjæle biler.
  To mænd fra Haderslev brød fredag nat ind i bygningerne ved KompetenceCenter Haderslev og stjal to biler. Alarmen gik, og politiet nåede til stedet, før de to mænd på hhv. 23 og 28 år var stukket af. 
  Politiet fik fat i den 28-årige, imens den 23-årige forsøgte at flygte i bil ved at køre ind i en patruljevogn flere gange for at skubbe den i grøften. Manden slap væk, men blev stoppet i Hammelev.
  - Vi har endnu ikke afgjort, om de skal fremstilles i grundlovsforhør, men de bliver sigtet for indbrud, biltyveri, kørsel uden kørerkort, for at påkøre patruljevognen og for at køre i spirituspåvirket tilstand, siger vagthavende ved Syd- og Sønderjyllands Politi Michael Skårup.
  